
σχετικά με τη διασφάλιση της κάλυψης των αναγκών των γυναικών στις ευρωπαϊκές μεταφορές
(2022/2140(INI))
Το Ευρωπαϊκό Κοινοβούλιο,
–	έχοντας υπόψη τα άρθρα 2 και 3 της Συνθήκης για την Ευρωπαϊκή Ένωση,
–	έχοντας υπόψη τα άρθρα 8, 10, 19 και 157 της Συνθήκης για τη λειτουργία της Ευρωπαϊκής Ένωσης,
–	έχοντας υπόψη τα άρθρα 21 και 23 του Χάρτη των Θεμελιωδών Δικαιωμάτων της Ευρωπαϊκής Ένωσης,
–	έχοντας υπόψη το θεματολόγιο των Ηνωμένων Εθνών για τη βιώσιμη ανάπτυξη με ορίζοντα το 2030 και τους Στόχους Βιώσιμης Ανάπτυξης (ΣΒΑ), ιδίως τον ΣΒΑ 5 και τους επιμέρους στόχους και δείκτες του,
–	έχοντας υπόψη τη Σύμβαση του ΟΗΕ για την εξάλειψη όλων των μορφών διακρίσεων κατά των γυναικών, της 18ης Δεκεμβρίου 1979,
–	έχοντας υπόψη τις οδηγίες της ΕΕ από το 1975 και έπειτα σχετικά με διάφορες πτυχές της ίσης μεταχείρισης γυναικών και ανδρών, μεταξύ άλλων, την οδηγία 79/7/ΕΟΚ της 19ης Δεκεμβρίου 1978 περί της προοδευτικής εφαρμογής της αρχής της ίσης μεταχειρίσεως μεταξύ ανδρών και γυναικών σε θέματα κοινωνικής ασφαλίσεως[footnoteRef:1], την οδηγία 92/85/ΕΟΚ του Συμβουλίου, της 19ης Οκτωβρίου 1992, σχετικά με την εφαρμογή μέτρων που αποβλέπουν στη βελτίωση της υγείας και της ασφάλειας κατά την εργασία των εγκύων, λεχώνων και γαλουχουσών εργαζομένων[footnoteRef:2], την οδηγία 2004/113/ΕΚ του Συμβουλίου, της 13ης Δεκεμβρίου 2004, για την εφαρμογή της αρχής της ίσης μεταχείρισης ανδρών και γυναικών στην πρόσβαση σε αγαθά και υπηρεσίες και την παροχή αυτών[footnoteRef:3], την οδηγία 2006/54/ΕΚ του Ευρωπαϊκού Κοινοβουλίου και του Συμβουλίου, της 5ης Ιουλίου 2006, για την εφαρμογή της αρχής των ίσων ευκαιριών και της ίσης μεταχείρισης ανδρών και γυναικών σε θέματα εργασίας και απασχόλησης[footnoteRef:4], την οδηγία (EE) 2019/1158 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 2010/18/ΕΕ του Συμβουλίου[footnoteRef:5] και την οδηγία 2010/41/ΕΕ του Ευρωπαϊκού Κοινοβουλίου και του Συμβουλίου της 7ης Ιουλίου 2010 για την εφαρμογή της αρχής της ίσης μεταχείρισης ανδρών και γυναικών που ασκούν αυτοτελή επαγγελματική δραστηριότητα και για την κατάργηση της οδηγίας 86/613/ΕΟΚ του Συμβουλίου,[footnoteRef:6] [1:  ΕΕ L 6 της 10.1.1979, σ. 24.]  [2:  ΕΕ L 348 της 28.11.1992, σ. 1.]  [3:  ΕΕ L 373 της 21.12.2004, σ. 37.]  [4:  ΕΕ L 204 της 26.7.2006, σ. 23.]  [5:  ΕΕ L 188 της 12.7.2019, σ. 79.]  [6:  ΕΕ L 180 της 15.7.2010, σ. 1.] 

–	έχοντας υπόψη την ανακοίνωση της Επιτροπής, της 17ης Ιουλίου 2009, με τίτλο «Αειφόρο μέλλον για τις μεταφορές: προς ένα ενοποιημένο, καθοδηγούμενο από την τεχνολογία και εύχρηστο σύστημα μεταφορών» (COM(2009)0279),
–	έχοντας υπόψη την ανακοίνωση της Επιτροπής, της 5ης Μαρτίου 2020, με τίτλο «Μια Ένωση ισότητας: στρατηγική για την ισότητα των φύλων 2020-2025» (COM(2020)0152), 
–	έχοντας υπόψη την ανακοίνωση της Επιτροπής της 9ης Δεκεμβρίου 2020 με τίτλο «Στρατηγική για την αειφόρο και έξυπνη κινητικότητα – θέτοντας τις ευρωπαϊκές μεταφορές σε τροχιά για το μέλλον» (COM(2020)0789),
–	έχοντας υπόψη την ανακοίνωση της Επιτροπής, της 14ης Ιουλίου 2021, με τίτλο «Προσαρμογή στον στόχο του 55 %»: υλοποίηση του στόχου της ΕΕ για το κλίμα με ορίζοντα το 2030 στην πορεία προς την κλιματική ουδετερότητα» (COM(2021)0550),
–	έχοντας υπόψη την ανακοίνωση της Επιτροπής, της 14ης Δεκεμβρίου 2021, σχετικά με το νέο πλαίσιο της ΕΕ για την αστική κινητικότητα (CΟΜ(2021)0811),
–	έχοντας υπόψη τον κανονισμό (ΕΕ) 2020/1054 του Ευρωπαϊκού Κοινοβουλίου και του Συμβουλίου, της 15ης Ιουλίου 2020, για την τροποποίηση του κανονισμού (ΕΚ) αριθ. 561/2006, όσον αφορά ελάχιστες απαιτήσεις ως προς τα ανώτατα όρια για τον ημερήσιο και εβδομαδιαίο χρόνο οδήγησης, κατώτατα όρια για τα διαλείμματα και περιόδους ημερήσιας και εβδομαδιαίας ανάπαυσης, καθώς και του κανονισμού (ΕΕ) αριθ. 165/2014, όσον αφορά τον εντοπισμό μέσω ταχογράφων[footnoteRef:7], [7:  ΕΕ L 249 της 31.7.2020, σ. 1.] 

–	έχοντας υπόψη το ψήφισμά του της 21ης Ιανουαρίου 2021 σχετικά με τη διάσταση του φύλου κατά την περίοδο της κρίσης COVID-19 και έπειτα από αυτή[footnoteRef:8], [8:  ΕΕ C 456 της 10.11.2021, σ. 191.] 

–	έχοντας υπόψη το ψήφισμά του της 21ης Ιανουαρίου 2021 σχετικά με τη στρατηγική της ΕΕ για την ισότητα των φύλων[footnoteRef:9], [9:  ΕΕ C 456 της 10.11.2021, σ. 208.] 

–	έχοντας υπόψη το ψήφισμά του της 6ης Οκτωβρίου 2021 με τίτλο «Πλαίσιο πολιτικής της ΕΕ για την οδική ασφάλεια 2021-2030 - Συστάσεις για τα επόμενα βήματα προς την κατεύθυνση του «οράματος μηδενικών απωλειών»[footnoteRef:10], [10:  ΕΕ C 132 της 24.3.2022, σ. 45.] 

–	έχοντας υπόψη την έκθεση του 2022 του Ευρωπαϊκού Ινστιτούτου για την Ισότητα των Φύλων (EIGE) για τον Δείκτη Ισότητας των Φύλων για το 2020,
–	έχοντας υπόψη τη μελέτη που εκπόνησε το Θεματικό Τμήμα Δικαιωμάτων των Πολιτών και Συνταγματικών Υποθέσεων της Γενικής Διεύθυνσης Εσωτερικών Πολιτικών στις 16 Δεκεμβρίου 2021 με τίτλο «Γυναίκες και μεταφορές»,
–	έχοντας υπόψη την έκθεση της Επιτροπής, της 14ης Σεπτεμβρίου 2022, με τίτλο «Study on the social dimension of the future EU transport system regarding users and passengers: Final report» (Μελέτη σχετικά με την κοινωνική διάσταση του μελλοντικού συστήματος μεταφορών της ΕΕ όσον αφορά τους χρήστες και τους επιβάτες: τελική έκθεση),
–	έχοντας υπόψη το άρθρο 54 του Κανονισμού του,
–	έχοντας υπόψη τη γνωμοδότηση της Επιτροπής Μεταφορών και Τουρισμού,
–	έχοντας υπόψη την έκθεση της Επιτροπής για τα δικαιώματα των γυναικών και την ισότητα των φύλων
Α.	λαμβάνοντας υπόψη ότι η ισότητα των φύλων αποτελεί βασική αξία της ΕΕ και ότι πρέπει να ενσωματωθεί σε όλες τις πολιτικές της ΕΕ· λαμβάνοντας υπόψη ότι το δικαίωμα στην ίση και χωρίς διακρίσεις μεταχείριση αποτελεί θεμελιώδες δικαίωμα που κατοχυρώνεται στις Συνθήκες και στον Χάρτη των Θεμελιωδών Δικαιωμάτων της Ευρωπαϊκής Ένωσης·
Β.	λαμβάνοντας υπόψη ότι η έρευνα που διεξάγεται σε όλα τα κράτη μέλη έχει δείξει ότι η έμφυλη βία σε δημόσιους χώρους και στις μαζικές μεταφορές αποτελεί αυξανόμενο πρόβλημα·
Γ.	λαμβάνοντας υπόψη ότι οι ανεπαρκώς σχεδιασμένες πολιτικές μεταφορών μπορούν να επιδεινώσουν την φτώχεια και τον κοινωνικό αποκλεισμό που επικρατούν· λαμβάνοντας υπόψη ότι εξακολουθεί να υπάρχει έλλειψη δεδομένων ανά φύλο και ανάλυσης ανά φύλο σχετικά με τις μεταφορές, γεγονός που εμποδίζει την εφαρμογή καλά στοχευμένων πολιτικών μεταφορών για άτομα και οικογένειες σε όλη τους την πολυμορφία·
Δ.	λαμβάνοντας υπόψη ότι η υιοθέτηση προσέγγισης όσον αφορά τον πολεοδομικό σχεδιασμό που να λαμβάνει υπόψη τη διάσταση του φύλου έχει καθοριστική σημασία για τη βελτίωση της ποιότητας ζωής των γυναικών·
Ε.	λαμβάνοντας υπόψη ότι η χρήση των μεταφορών διαφέρει ανάλογα με το φύλο, καθώς και με άλλους παράγοντες, όσον αφορά την πολυπλοκότητα, τη συχνότητα, τον τρόπο μεταφοράς, τη διάρκεια, τον σκοπό, το κόστος, την ασφάλεια και την προστασία·
ΣΤ.	λαμβάνοντας υπόψη ότι η κατανόηση των προτύπων μεταφοράς και της κινητικότητας έχει θεμελιώδη σημασία για την ανάπτυξη πολιτικών μεταφορών που να λαμβάνουν υπόψη τη διάσταση του φύλου, ώστε οι γυναίκες χρήστες των μεταφορών να μπορούν να μοιράζονται ασφαλείς, προσβάσιμους, αξιόπιστους, βιώσιμους και αμερόληπτους τρόπους μεταφοράς·
Ζ.	λαμβάνοντας υπόψη ότι περισσότερες γυναίκες απ’ ό, τι άνδρες χρησιμοποιούν τους πιο βιώσιμους τρόπους μεταφοράς και συχνά εκτελούν ταξίδια·
Η.	λαμβάνοντας υπόψη ότι η ευπρόσδεκτη υιοθέτηση νέων τεχνολογιών οχημάτων και αυτοματισμού θα πρέπει να λαμβάνει υπόψη τις ειδικές ανάγκες των γυναικών·
Θ.	λαμβάνοντας υπόψη ότι οι βιώσιμες μεταφορές απαιτούν ισότιμη πρόσβαση στις υποδομές, μέσω μέτρων που εγγυώνται μεγαλύτερη κινητικότητα για όλους και την ίδια ποιότητα υπηρεσιών στις αστικές και αγροτικές περιοχές·
Ι.	λαμβάνοντας υπόψη ότι ο σχεδιασμός των οχημάτων, συμπεριλαμβανομένων των χαρακτηριστικών ασφαλείας, συχνά προϋποθέτει μεγαλύτερη, στερεοτυπικά αντρικό σωματότυπο, με αποτέλεσμα να μειώνεται η αποτελεσματικότητα για τα μικρότερα άτομα·
ΙΑ.	λαμβάνοντας υπόψη ότι οι υποδομές μεταφορών με καλά σχεδιασμένο, επιτηρούμενο και ασφαλές περιβάλλον έχουν θετικό αντίκτυπο τόσο στην πραγματική ασφάλεια όσο και στο αίσθημα ασφάλειας[footnoteRef:11]· [11:   International Transport Forum, Women’s Safety and Security: A Public Transport Priority, OECD Publishing, Παρίσι, 2018.] 

ΙΒ.	λαμβάνοντας υπόψη ότι τα εμπόδια όσον αφορά την κινητικότητα εμποδίζουν την πρόσβαση των γυναικών σε θέσεις εργασίας και βασικές υπηρεσίες, όπως η υγεία και η εκπαίδευση, επηρεάζοντας τόσο τη συσσώρευση ανθρώπινου κεφαλαίου τόσο του δικού τους όσο και των παιδιών τους·
ΙΓ.	λαμβάνοντας υπόψη ότι οι γυναίκες υποεκπροσωπούνται στην απασχόληση στον τομέα των μεταφορών σε όλα τα επίπεδα· λαμβάνοντας υπόψη ότι η υποεκπροσώπηση στη λήψη αποφάσεων, τον σχεδιασμό και την έρευνα ενισχύει την απουσία ενσωμάτωσης της διάστασης του φύλου στις μεταφορές·
ΙΔ.	λαμβάνοντας υπόψη ότι το εργασιακό περιβάλλον στον τομέα των μεταφορών δεν λαμβάνει υπόψη τις ειδικές ανάγκες των γυναικών, γεγονός που έχει ευρύτερες επιπτώσεις στην ασφάλεια των γυναικών·
ΙΕ.	λαμβάνοντας υπόψη ότι οι εταιρείες μεταφορών αντιμετωπίζουν σημαντικά προβλήματα με τις προσλήψεις· λαμβάνοντας υπόψη ότι η απασχόληση των γυναικών θα μπορούσε να αποτελέσει λύση για την έλλειψη προσωπικού στον τομέα των μεταφορών[footnoteRef:12]· [12:  Ευρωπαϊκή Επιτροπή, Γενική Διεύθυνση Κινητικότητας και Μεταφορών, Good staff scheduling and rostering practices in transport – Final report, Υπηρεσία Εκδόσεων της Ευρωπαϊκής Ένωσης, Λουξεμβούργο, 2021.] 

ΙΣΤ.	λαμβάνοντας υπόψη ότι είναι σημαντικό να προωθηθεί και να διατηρηθεί η αποτελεσματική και οικονομικά προσιτή κινητικότητα στις αγροτικές περιοχές· λαμβάνοντας υπόψη ότι η συνδεσιμότητα εντός των αγροτικών περιοχών δεν είναι επαρκώς ανεπτυγμένη·
ΙΖ.	λαμβάνοντας υπόψη ότι οι γυναίκες που ζουν σε αγροτικές περιοχές αντιμετωπίζουν εμπόδια όσον αφορά την στήριξή τους όταν πέφτουν θύματα έμφυλης βίας·
1.	επαναβεβαιώνει τη δέσμευση της ΕΕ για επίτευξη ισότητας των φύλων στις μεταφορές, σημειώνοντας παράλληλα την πρόοδο που έχει επιτευχθεί μέχρι στιγμής· υπογραμμίζει ότι απαιτούνται συγκεκριμένα μέτρα για τη βελτίωση της ασφάλειας, της πρόσβασης στην κινητικότητα και των ευκαιριών απασχόλησης·
2.	τονίζει ότι η ενσωμάτωση της διάστασης του φύλου στις μεταφορές έχει θετικές επιπτώσεις σε όλους τους τομείς, συμπεριλαμβανομένων της κοινωνικής ένταξης και των ευκαιριών απασχόλησης· υπογραμμίζει τη σημασία της ενσωμάτωσης της διάστασης του φύλου στις μεταφορές για την επίτευξη της πράσινης και της ψηφιακής μετάβασης·
3.	υπενθυμίζει ότι τα έμφυλα στερεότυπα και οι προκαταλήψεις αποκλείουν τις γυναίκες από τις οικονομικές και κοινωνικές δραστηριότητες, γεγονός που οδηγεί σε έλλειψη αποτελεσματικότητας και αυξημένη απώλεια ανθρώπινων πόρων· αναγνωρίζει την ανάγκη για πόρους που θα διασφαλίζουν την εκπροσώπηση των γυναικών στην έρευνα και τη λήψη αποφάσεων σε θέματα μεταφορών·
4.	εκφράζει τη λύπη του για την έλλειψη τυποποιημένων ανά φύλο δεδομένων για τις μεταφορές και αναλύσεων με βάση το φύλο σε όλους τους τρόπους μεταφοράς· εκφράζει, στο πλαίσιο αυτό, επιδοκιμασία για το γεγονός ότι η «ενέργεια και οι μεταφορές» είναι το θεματικό επίκεντρο της έκδοσης 2023 του δείκτη ισότητας των φύλων του EIGE·
5.	επισημαίνει την ικανότητα της τεχνητής νοημοσύνης (ΤΝ) να συγκεντρώνει ανωνυμοποιημένα σύνολα δεδομένων σχετικά με τη χρήση των δημόσιων μεταφορών·
6.	εκφράζει την ικανοποίησή του για το ξεκίνημα των νέων πρεσβευτών της Επιτροπής για την πολυμορφία στο πλαίσιο της πρωτοβουλίας του Δικτύου Μεταφορών, η οποία θα επιδιώξει την προώθηση της πολυμορφίας, της ισότητας και της ένταξης στον τομέα των μεταφορών της ΕΕ·
7.	ζητεί οι δοκιμές επιδόσεων ασφάλειας και οι δοκιμές σύγκρουσης να περιλαμβάνουν βιοϊσοδύναμα θηλυκά μοντέλα· υπογραμμίζει ότι η ΤΝ πρέπει να μας βοηθήσει να κατανοήσουμε καλύτερα τον τρόπο με τον οποίο η ποικιλομορφία της ανθρώπινης φυσιολογίας αντιδρά διαφορετικά σε καταστάσεις έκτακτης ανάγκης·
Κατανόηση της κινητικότητας και της ισότητας των γυναικών στις μεταφορές
8.	υπογραμμίζει τις διαφορές όσον αφορά τις προσδοκίες, τα ταξιδιωτικά πρότυπα, τις ανάγκες και τις εμπειρίες των γυναικών ως χρηστών των μεταφορών· ζητεί τη θέσπιση σχετικής νομοθεσίας στον τομέα των μεταφορών για την πλήρη ενσωμάτωση των αναγκών των γυναικών·
Συμπεριληπτικές υπηρεσίες κινητικότητας και επαρκείς υποδομές
9.	ζητεί την ενσωμάτωση βιώσιμων επιλογών μεταφορών στην καθημερινή ζωή των γυναικών, ώστε να καταστούν πραγματικότητα τα άνετα, ασφαλή και χωρίς άγχος πολυτροπικά ταξίδια·
10.	καλεί τα κράτη μέλη να διασφαλίσουν ότι οι οδικές υποδομές, ιδίως όταν θα αναβαθμίζονται, θα λαμβάνουν πλήρως υπόψη τη συνέχεια και την προσβασιμότητα των βιώσιμων συνδέσεων για πεζούς·
[bookmark: _GoBack]Διασφάλιση της ασφάλειας και της προστασίας των γυναικών σε περιβάλλοντα μεταφορών
11.	ζητεί να δοθεί μεγαλύτερη έμφαση στην ασφάλεια στην αστική κινητικότητα, όπως ο κατάλληλος, βιώσιμος φωτισμός των δρόμων, ώστε να αποφεύγονται καταστάσεις στις οποίες οι γυναίκες πρέπει να περνούν από σκοτεινά και απειλητικά σημεία κατά τη μετακίνηση μεταξύ κατοικίας και εργασίας· ζητεί, επιπλέον, τα ολοκληρωμένα σχέδια μεταφορών να λαμβάνουν υπόψη το «τελευταίο χιλιόμετρο», ιδίως εκτός των ωρών αιχμής·
12.	τονίζει ότι ο νόμος για την ΤΝ[footnoteRef:13] είναι σημαντικός για την παροχή βοήθειας στις αρχές επιβολής του νόμου ώστε να καταπολεμήσουν την εγκληματικότητα στα συστήματα δημόσιων μεταφορών και να μειωθεί η παρενόχληση των γυναικών και των ΛΟΑΤΚΙ + χρηστών των μεταφορών· [13:  Πρόταση κανονισμού του Ευρωπαϊκού Κοινοβουλίου και του Συμβουλίου για τη θέσπιση εναρμονισμένων κανόνων σχετικά με την τεχνητή νοημοσύνη (πράξη για την τεχνητή νοημοσύνη) και για την τροποποίηση ορισμένων νομοθετικών πράξεων της Ένωσης (COM(2021)0206).] 

13.	σημειώνει ότι οι γυναίκες διαδραματίζουν σημαντικό ρόλο στη διαμόρφωση των επιλογών κινητικότητας των οικογενειών και ότι οι αρνητικές εμπειρίες τους με τη χρήση βιώσιμων τρόπων μεταφοράς μπορεί να είναι αποθαρρυντικές·
14.	σημειώνει τις προκλήσεις που αντιμετωπίζουν οι γυναίκες στις αγροτικές περιοχές, οι οποίες συχνά έχουν ρόλο φροντιστή, με σχετικά υποανάπτυκτες δημόσιες συγκοινωνίες· τονίζει ότι οι πολιτικές που αποσκοπούν στην προώθηση των βιώσιμων μεταφορών δεν πρέπει να αποκλείουν τις ευάλωτες ομάδες, τις γυναίκες ή όσους ζουν σε αγροτικές περιοχές·
Γυναίκες και απασχόληση
15.	υπογραμμίζει ότι οι γυναίκες που εργάζονται στον τομέα των μεταφορών σε όλα τα επίπεδα αντιμετωπίζουν εμπόδια, όπως προκαταλήψεις λόγω φύλου, καθώς και έλλειψη εγκαταστάσεων ή ακατάλληλες εγκαταστάσεις, που οδηγούν σε παρενόχληση και βία· σημειώνει, κατά συνέπεια, τη δυσκολία προσέλκυσης και διατήρησης των γυναικών σε θέσεις εργασίας στον τομέα των μεταφορών·
Χειραφέτηση των γυναικών στον τομέα των μεταφορών
16.	τονίζει ότι η έλλειψη γυναικών στον τομέα των μεταφορών θα πρέπει επίσης να αντιμετωπιστεί ως ευκαιρία· καλεί την Επιτροπή, τα κράτη μέλη και τα ενδιαφερόμενα μέρη να λάβουν προορατικά μέτρα για την ενίσχυση της απασχολησιμότητας και της ανταγωνιστικότητας των γυναικών σε αυτόν τον τομέα·
Ευαισθητοποίηση και ενθάρρυνση της αλλαγής συμπεριφοράς
17.	καλεί τα κράτη μέλη να καταπολεμήσουν τον κατακερματισμό της αγοράς στους τομείς των μεταφορών και των θετικών επιστημών, της τεχνολογίας, της μηχανικής και των μαθηματικών· σημειώνει ότι η προώθηση της επιχειρηματικότητας μεταξύ των κοριτσιών από μικρή ηλικία θα μπορούσε να μειώσει τα υφιστάμενα εκπαιδευτικά στερεότυπα και να διασφαλίσει ότι θα εισέλθουν περισσότερες γυναίκες στους τομείς της εφοδιαστικής, της μηχανικής και των μεταφορών·
18.	επισημαίνει την ανάγκη για εκστρατείες και δράσεις στα μέσα κοινωνικής δικτύωσης προκειμένου να διασφαλιστεί μια νοοτροπία μηδενικής ανοχής έναντι της παρενόχλησης και των επισφαλών εργασιακών περιβαλλόντων·
19.	σημειώνει ότι η ψηφιοποίηση και τα νέα μοντέλα μεταφορών μπορούν να προσφέρουν καλύτερα, ασφαλέστερα και πιο προσβάσιμα εργασιακά περιβάλλοντα για τις γυναίκες·
°
°	°
20.	αναθέτει στην Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

Η κινητικότητα και οι μεταφορές αφορούν όλους τους πολίτες της Ένωσής μας, εξελίσσονται συνεχώς και εκσυγχρονίζονται με την πάροδο του χρόνου. Η πλέον σοβαρή πρόκληση που αντιμετωπίζει ο τομέας των μεταφορών είναι η ανάγκη να μειωθούν σημαντικά οι εκπομπές του και να καταστεί όλο και πιο βιώσιμος. Η πορεία προς την επίτευξη ενός συστήματος μεταφορών με ουδέτερο ισοζύγιο άνθρακα θα έχει σημαντικό αντίκτυπο τόσο στους χρήστες όσο και στους επιβάτες, καθώς και στους ανθρώπους που εργάζονται στον τομέα. Είναι βέβαιο ότι θα προσφέρει στους πολίτες μεγάλες ευκαιρίες για καλύτερη ποιότητα ζωής, νέες και συναρπαστικές προοπτικές απασχόλησης και ότι θα φέρει τους Ευρωπαίους πιο κοντά από ποτέ άλλοτε σε νέα προϊόντα και υπηρεσίες. Ταυτόχρονα, όμως, πρέπει όλοι να αναγνωρίσουμε τις μελλοντικές προκλήσεις: πράγματι, θα δοθεί νέα ώθηση στην κοινωνία εάν επιλέξουμε πιο βιώσιμα μέσα μεταφοράς, δεδομένου ότι υπάρχει το δυναμικό επιδείνωσης της φτώχειας στον τομέα των μεταφορών και αποκλεισμού ορισμένων ομάδων.
Η εισηγήτρια πιστεύει, ωστόσο, δεν χρειάζεται να συμβεί αυτό. Είναι αυτονόητο ότι αυτή η συναρπαστική εξέλιξη του μετασχηματισμού των συστημάτων μεταφορών μας σε πράσινη, οικονομικά προσιτή και βιώσιμη κινητικότητα δεν θα πρέπει να αφήνει κανέναν στο περιθώριο. Ωστόσο, ακόμα και σήμερα υπάρχουν πάρα πολλά παραδείγματα ανισότητας και ελλείψεων στις μεταφορές τόσο για τους χρήστες των μεταφορών όσο και για τους εργαζομένους αντίστοιχα.
Σκοπός της παρούσας έκθεσης είναι να τονιστεί η δύσκολη κατάσταση που αντιμετωπίζουν συχνά οι γυναίκες στις μεταφορές, δίνοντας ιδιαίτερη προσοχή στις γυναίκες που εκτελούν το μεγαλύτερο μέρος των καθηκόντων φροντίδας και έχουν διαφορετικά πρότυπα μετακίνησης από τους άνδρες. Μια από τις μάστιγες της εποχής μας είναι ότι οι γυναίκες αντιμετωπίζουν περισσότερες διακρίσεις στον τόπο εργασίας τους και ότι ο τομέας των μεταφορών δεν αποτελεί πάντα τόπο υποδειγματικής απασχόλησης. Η έκθεση αναλύει επίσης την κατάσταση άλλων ευάλωτων ομάδων, οι οποίες εδώ και πολύ καιρό έχουν τεθεί στο περιθώριο και οι ανάγκες τους παραβλέπονται. Προσπαθεί να βρει τρόπους για να βελτιωθεί η σημερινή κατάσταση στον τομέα, διασφαλίζοντας παράλληλα ότι τα οφέλη της πράσινης μετάβασης θα λειτουργούν για όλους.
Πρώτον, για να γίνει καλύτερα κατανοητό και να αναλυθεί τι χρειάζεται για να διασφαλιστεί ότι οι μεταφορές στην ΕΕ θα είναι κατάλληλες για τις γυναίκες, απαιτούνται δεδομένα ανά φύλο και ανάλυση ανά φύλο στον τομέα των μεταφορών. Με αυτόν τον τρόπο θα διευκολυνθεί η βελτίωση του σχεδιασμού των πολιτικών, της σχετικής νομοθεσίας, των προγραμμάτων και των δράσεων που αντικατοπτρίζουν τις ανάγκες και τις ανησυχίες των γυναικών σε όλη τους την πολυμορφία και η ανάπτυξη ανοικτών δεδομένων για τη στήριξη της καινοτομίας στον τομέα των μεταφορών.
Επιπλέον, πρέπει να δοθεί μεγαλύτερη έμφαση στην ασφάλεια των επιβατών στις μαζικές μεταφορές, η οποία, σε σχέση με το φύλο και την κινητικότητα, έχει πολλές εκτεταμένες επιπτώσεις. Όταν χρησιμοποιούν τα μέσα μαζικής μεταφοράς, οι γυναίκες υφίστανται το ανησυχητικό φαινόμενο της σεξουαλικής παρενόχλησης και των διαφόρων ειδών επιθέσεων. Είναι εξαιρετικά δύσκολο για αυτές να μετακινούνται από και προς την εργασία, να μεταφέρουν τσάντες για ψώνια, καροτσάκια και ταυτόχρονα να φροντίζουν τα παιδιά.
Επιπλέον, κατά τον σχεδιασμό αυτοκινήτων και άλλων τρόπων μεταφοράς, η φυσιολογία των γυναικών τείνει να μην λαμβάνεται υπόψη, γεγονός που σημαίνει ότι είναι λιγότερο προστατευμένες από τους άνδρες όταν εμπλέκονται σε σύγκρουση οχήματος.
Ένα ακόμα σημαντικό πρόβλημα είναι η φτώχεια στον τομέα των μεταφορών και ο αποκλεισμός από τις μεταφορές, ιδίως στις αγροτικές περιοχές και στις εξόχως απόκεντρες περιοχές. Οι γυναίκες έχουν λιγότερες εναλλακτικές λύσεις από τους άνδρες όσον αφορά την επιλογή του τρόπου μεταφοράς που θα χρησιμοποιήσουν. Επιπλέον, κατά την εξέταση της απαλλαγής των μεταφορών από τις ανθρακούχες εκπομπές, πρέπει να αποφευχθεί η πλήρης εξάλειψη των αυτοκινήτων από τη ζωή των ανθρώπων, ιδίως όταν δεν παρέχονται βιώσιμες, οικονομικά προσιτές, ασφαλείς και συχνές μεταφορικές συνδέσεις. 
Όσον αφορά τον τομέα της απασχόλησης, ο τομέας των μεταφορών δεν είναι ακόμη αρκετά ελκυστικός για τις γυναίκες, δεδομένου ότι δεν δίδεται αρκετή προσοχή στα ζητήματα ασφάλειας των γυναικών και στην προσβασιμότητα των κατάλληλων υποδομών. Οι απαράδεκτες περιπτώσεις σεξουαλικής παρενόχλησης, εκφοβισμού και βίας είναι υπερβολικά διαδεδομένες και εκτεταμένες στον τομέα. Επιπλέον, λόγω έλλειψης ευαισθητοποίησης και έκθεσης σε σταδιοδρομίες, οι γυναίκες εξακολουθούν να υποεκπροσωπούνται στα επαγγέλματα του τομέα των μεταφορών. Στο πλαίσιο αυτό, συνιστώνται περισσότερα κίνητρα και πρωτοβάθμια εκπαίδευση για τα κορίτσια που θα ενθάρρυναν τις γυναίκες να ακολουθήσουν σταδιοδρομία στους τομείς STEM. Η έκθεση επιδιώκει επίσης την εξεύρεση λύσεων και τρόπων αύξησης της συμμετοχής και του ενδιαφέροντος των γυναικών στις μεταφορές και την εφοδιαστική.
Για τον λόγο αυτό, η διασφάλιση πραγματικής ανθεκτικότητας του συστήματος μεταφορών μας σε μελλοντικές κρίσεις και της καταλληλότητάς του για τις γυναίκες και τις ευάλωτες ομάδες πρέπει να αποτελεί βασικό στόχο της πολιτικής μεταφορών της ΕΕ και παράμετρο κεφαλαιώδους σημασίας για την ανάπτυξη και τη μακροπρόθεσμη βιωσιμότητα του τομέα. Εάν είναι κατάλληλο για τις γυναίκες, θα είναι κατάλληλο για όλους - δεν υπάρχει χρόνος για χάσιμο όταν αξιοποιούνται όλες οι συναρπαστικές εξελίξεις που μπορούν να προσφέρουν οι μεταφορές στον τομέα της τεχνολογίας και της ανταγωνιστικής, ασφαλούς και ανθεκτικής απασχόλησης.

